《一萼红 鹿佺翁七十二岁，题蓼园介雅图，用石帚韵》
清代·程颂万

剪松阴。坐诗髡几辈，翁发尚胜簪。梅径烟荒，苔廊碣晦，笳鼓惊共宵沉。

蓼园在、闲坊路曲，蓦噤晓、春老旧巢禽。半劫河山，古稀人世，呼酒凭临。

生日今朝何历，但蘧庐归卧，肯抑骚心。杯逐螺行，经商蚁术，乡老聊赋追寻。

指图角、光阴寸惜，不今昼、堪抵万黄金。却话双柑昔游，隔墅春深。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。